钦定古今图书集成/明伦汇编/官常典/第102卷 > 《上责躬诗表》前人
## 钦定古今图书集成/明伦汇编/官常典/第102卷 > 《上责躬诗表》前人

臣植言：臣自抱衅归藩，刻肌刻骨，追思罪戾，画分而
食，夜分而寝。诚以天网不可重罹，圣恩难可再恃。切
感《相鼠》之篇，无礼遄死之义，形影相吊，五情愧赧。以
罪弃生，则违古贤“夕改”之劝；忍垢苟全，则犯诗人“胡颜”之讥。伏惟陛下德象天地，恩隆父母，施畅春风，泽
如时雨。是以不别荆棘者，庆云之惠也；七子均养者，
“鸣鸠之仁也；舍罪责功者，明君之举也；矜愚爱能者，
慈父之恩也。”是以愚臣徘徊于恩泽，而不敢自弃者
也。前奉诏书，臣等绝朝，心离志绝，自分黄耇，永无执
圭之望。不图圣诏，猥垂齿召，至止之日，驰心辇毂，僻
处西馆，未奉阙庭踊跃之怀，瞻望反侧，不胜犬马恋
主之情。谨拜表并献诗二首，词旨浅末，不足采览，贵
露下情，冒颜以闻。